'सरकार जबरन हटाए तो दरवाजे पर खड़े हो जाना'  
हजारे ने कहा कि डॉक्टर की सलाह के बावजूद उनकी अंतरात्मा उन्हें ड्रिप चढ़वाने की इजाजत नहीं दे रही है।
सेहत में आ रही गिरावट के बावजूद रामलीला मैदान में जनलोकपाल की मांग को लेकर अनशन पर बैठे गांधीवादी अन्ना हजारे रात में एक बार फिर मंच पर आए और उपस्थित जनसमूह को संबोधित किया। हजारे ने साथ ही कहा कि डॉक्टर की सलाह के बावजूद उनकी अंतरात्मा उन्हें ड्रिप चढ़वाने की इजाजत नहीं दे रही।  हजारे के अनशन का आज आठवां दिन है। उन्होंने यहां उपस्थित समर्थकों से कहा, मेरी खराब सेहत की सूचना के बाद अगर सरकार अपने लोगों को भेजे और सरकार के लोग आकर मुझे जबर्दस्ती ले जाने का प्रयास करें तो आप सब लोग गेट पर खड़े हो जाना लेकिन शांति और अहिंसा का ध्यान रहे और किसी को भी तकलीफ नहीं होने देना। हजारे ने कहा, डा. नरेश त्रेहन और उनके सहयोगी मेरी सेहत की पूरी चिंता कर रहे हैं और दोपहर में उन्होंने सलाह दी थी कि किडनी में थोड़ी समस्या आ जाने के कारण ड्रिप चढ़ानी होगी लेकिन मेरी अंतरात्मा कह रही है कि अगर समाज के लिए जीने मरने की बात की है तो मरने से क्या डरना। उन्होंने कहा कि मेरी अंतरात्मा ने कहा है कि ड्रिप नहीं चढ़वानीं।  हजारे ने कहा, अगर मेरी किडनी फेल भी हो जाए तो इतने हजारों लोग हैं कोई भी मुझे किडनी दे देगा।